Qabel ma l-Kunsill Ewropew jiltaqa' l-ġimgħa d-dieħla, il-Kummissjoni u r-Rappreżentant Għoli/Viċi President qegħdin jirrapportaw għat-tielet darba dwar il-progress li sar taħt il-Qafas ta' Sħubija dwar il-Migrazzjoni u jippreżentaw l-ewwel passi li ttieħdu biex jiġu implimentati l-azzjonijiet tul ir-Rotta tal-Mediterran Ċentrali. Qabel ma l-Kunsill Ewropew jiltaqa' l-ġimgħa d-dieħla, il-Kummissjoni u r-Rappreżentant Għoli/Viċi President qegħdin jirrapportaw għat-tielet darba dwar il-progress li sar taħt il-Qafas ta' Sħubija dwar il-Migrazzjoni u jippreżentaw l-ewwel passi li ttieħdu biex jiġu implimentati l-azzjonijiet tul ir-Rotta tal-Mediterran Ċentrali, kif stipulati fid-Dikjarazzjoni ta' Malta tat-3 ta' Frar u fil-Komunikazzjoni Konġunta tal-25 ta' Jannar. Sar progress tanġibbli mal-ħames pajjiżi Afrikani ta' prijorità: l-Etjopja, in-Niġer, in-Niġerja, il-Mali u s-Senegal, iżda hemm bżonn li l-isforzi jiġu intensifikati biex jinkisbu r-riżultati. Tul ir-Rotta tal-Mediterran Ċentrali, qiegħda ssir ħidma biex il-migrazzjoni tiġi ġestita aħjar, ikomplu jiġu salvati l-ħajjiet, tikber il-ġlieda kontra t-traffikanti tal-bnedmin, tiġi offerta protezzjoni lill-migranti li għandhom bżonn, u jiżdiedu r-risistemazzjoni u r-ritorn volontarju assistit, b'rispett sħiħ tal-obbligu umanitarju u tad-drittijiet tal-bniedem. Ir-rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà/Viċi President tal-Kummissjoni Federica Mogherini qalet: “Is-sħubija hija kelma essenzjali fil-politiki kollha tal-Unjoni Ewropea: huwa flimkien ma' sħabna li nindirizzaw l-isfidi ewlenin ta' żminijietna. Permezz tal-Qafas ta' Sħubija u l-passi previsti fid-Dikjarazzjoni ta' Malta, waqqafna politika dwar il-migrazzjoni tassew komprensiva, li hija msejsa fuq is-sħubija u li għandha l-investimenti u r-riżorsi meħtieġa li se jippermettulna nkomplu naħdmu flimkien biex insalvaw il-ħajjiet, inżarmaw in-netwerks kriminali, nagħtu opportunitajiet aħjar lin-nies u flimkien nimmanniġjaw il-flussi migratorji b'mod sostenibbli, ta' rispett, u uman.” Jiġi aċċellerat it-twettiq operazzjonali skont il-Qafas ta' Sħubija Mindu ġie varat il-Qafas ta' Sħubija f'Ġunju 2016, inkisbu għadd ta' riżultati importanti. L-azzjoni biex jiġu miġġildin it-traffikar u l-faċilitazzjoni tal-migrazzjoni irregolari u tingħata għajnuna lill-migranti qiegħda tieħu l-forma. Pereżempju, fin-Niġer, l-għadd ta' migranti li qed jingħataw l-għajnuna f'ċentri operati mill-Organizzazzjoni Internazzjonali għall-Migrazzjoni (IOM) irdoppja fl-2016, għal iktar minn 15 000. Madwar 5 000 ruħ ġew assistiti bir-ritorn volontarju lejn il-komunitajiet ta' oriġini tagħhom, u disa' proġetti li jaqgħu taħt il-Fond Fiduċjarju tal-UE għall-Afrika qegħdin ikunu ta' sostenn għall-iżvilupp ġenerali tan-Niġer. In-negozjati man-Niġerja dwar ftehim ta' riammissjoni għadhom għaddejjin, bl-għan li l-ftehim jiġi konkluż sa Ġunju 2017. Proġetti addizzjonali għas-Senegal u l-Mali li jsostnu r-riintegrazzjoni u l-ħolqien ta' opportunitajiet ta' xogħol ġew adottati. Bħalissa hemm ippjanati iktar programmi biex jappoġġjaw ir-refuġjati u l-komunitajiet ospitanti fl-Etjopja, u ġew skjerati Uffiċjali ta' Kollegament dwar il-Migrazzjoni Ewropej fil-ħames pajjiżi ta' prijorità. B'kollox, f'Diċembru 2016 ġew maqbula 42 programm ġdid b'valur ta' €587 miljun li jaqgħu taħt il-Fond Fiduċjarju tal-UE għall-Afrika, li jtellgħu l-għadd totali ta' proġetti adottati għal 106, b'valur ta' 'l fuq minn €1.5 biljun. Il-Fond Fiduċjarju tal-UE jopera f'26 pajjiż, b'allokazzjoni attwali ta' iktar minn €2.5 biljun, li jinkludu €152 miljun imwiegħda sa issa mill-Istati Membri tal-UE u minn donaturi oħrajn. Azzjonijiet li ttieħdu tul ir-Rotta tal-Mediterran Ċentrali Ix-xogħol fuq il-Qafas ta' Sħubija qiegħed jiġi kkomplementat permezz ta' enfasi ikbar fuq ir-Rotta tal-Mediterran Ċentrali. L-azzjonijiet proposti qed jitmexxew permezz ta' Pjan ta' Implimentazzjoni mill-presidenza Maltija tal-Kunsill Ewropew, f'koordinazzjoni mill-qrib mal-Kummissjoni, ir-Rappreżentant Għoli u l-Istati Membri. Qed tingħata prijorità lill-ġestjoni tal-flussi migratorji tul ir-Rotta tal-Mediterran Ċentrali, u ġew immobilizzati €200 miljun fl-2017 għal proġetti relatati mal-migrazzjoni, b'mod partikolari fil-Libja. L-għan huwa li jitnaqqas l-għadd ta' nies li jaqsmu l-baħar u li jkomplu jiġu salvati l-ħajjiet fuq il-baħar, li tiżdied il-ġlieda kontra t-traffikanti tal-migranti, li l-migranti jiġu mħarsa, li tiżdied ir-risistemazzjoni u li r-ritorn volontarju assistit jiġi promoss, u li jiġu ġestiti l-flussi migratorji mill-fruntiera tan-nofsinhar tal-Libja. Il-koordinazzjoni mas-sħab internazzjonali bħall-UNHCR u l-IOM ġiet intensifikata. Pereżempju, l-IOM ġiet ikkuntrattata taħt il-Fond Fiduċjarju tal-UE għall-Afrika biex timplimenta r-ripatrijazzjoni u riintegrazzjoni umanitarja b'mira inizjali ta' 5 000 migrant fil-Libja. Sa issa fl-2017 ġiet offruta assistenza għar-ritorn lil 560 migrant maqbudin fil-Libja. It-tkomplija tal-kooperazzjoni mal-Eġittu, mat-Tuneżija u mal-Alġerija, u l-intensifikazzjoni tagħha, hija essenzjali, inkluż permezz ta' inizjattivi reġjonali bħas-Seahorse Mediterranean Network. Operazzjonijiet u missjonijiet tal-politika ta' sigurtà u ta' difiża komuni, b'mod partikolari l-operazzjoni SOPHIA tal-EUNAVFOR MED u l-EUBAM Libya huma strumentali fl-implimentazzjoni. L-Operazzjoni SOPHIA għadha kemm lestiet l-ewwel pakkett ta' tħarriġ għal 93 membru tal-persunal tal-Gwardja tal-Kosta u tal-Forza Navali Libjana, u bdiet it-tieni pakkett. Il-Kummissjoni tikkumplementa dan bl-espansjoni ta' tħarriġ speċjalizzat għall-Gwardja Kostali u għall-Forza Navali Libjana mwettqa permezz tal-Operazzjoni Seahorse, u sa Lulju 2017 hemm 15-il kors ta' taħriġ ġdid ippjanat. Il-passi li jmiss L-UE se tkompli tinvolvi ruħha ma' pajjiżi terzi permezz tal-Qafas ta' Sħubija, filwaqt li tuża l-politiki u l-għodod kollha għad-dispożizzjoni tagħha, bħall-politika ta' ritorn, il-migrazzjoni legali u għodod operazzjonali, inkluż l-użu ikbar tal-aġenziji tal-UE, l-Uffiċjali ta' Kollegament dwar il-Migrazzjoni Ewropej, u strumenti finanzjarji. Is-sinerġiji bejn il-Qafas ta' Sħubija u l-inizjattivi ġodda fil-kuntest tad-Dikjarazzjoni ta' Malta se jkomplu jiġu żviluppati fix-xhur li ġejjin, partikolarment fir-reġjun tas-Saħel u n-naħa tan-nofsinhar tal-fruntiera Libjana, kif ukoll biex jiġi ffaċilitat ir-Ritorn Volontarju Assistit malajr tal-migranti maqbudin fil-Libja. Se jsir rendikont fir-rapport ta' Ġunju dwar il-Qafas ta' Sħubija, sena wara li bdiet l-implimentazzjoni tiegħu. Sfond Mindu ġie varat il-Qafas ta' Sħubija f'Ġunju 2016, l-Istituzzjonijiet tal-UE u l-Istati Membri, b'kooperazzjoni mill-qrib ma' pajjiżi sħab, qegħdin jaħdmu mingħajr heda biex jimmaniġġjaw il-migrazzjoni f'kull forma tagħha b'mod iktar effettiv. Ix-xogħol komplementari jkompli b'mod parallel permezz ta' inizjattivi reġjonali, bħall-proċessi ta' Khartoum u Rabat, kif ukoll it-twettiq tad-Dikjarazzjoni tal-Belt Valletta u l-Pjan ta' Azzjoni tal-Belt Valletta. Il-Laqgħa tal-Uffiċjali Għolja tal-Belt Valletta tat-8 ta' Frar serviet ta' opportunità biex ir-riżultati li nkisbu sa issa jiġu evalwati. Permezz tal-Aġenda Ewropea dwar il-Migrazzjoni, l-UE introduċiet approċċ komprensiv biex il-migrazzjoni tiġi ġestita aħjar u jiġu indirizzati l-kawżi tagħha, u d-dimensjoni interna ġiet marbuta max-xogħol li jsir f'pajjiżi terzi f'dan ir-rigward. F'dan il-kuntest, dan ir-rapport huwa wkoll marbut mill-qrib mal-Pjan ta' Azzjoni mġedded dwar politika ta' ritorn iktar effettiva u r-Rakkomandazzjoni dwar l-implimentazzjoni tad-Direttiva dwar ir-Ritorn adottata b'mod parallel illum. Għal aktar tagħrif It-Tielet Rapport ta' Progress dwar il-Qafas ta' Sħubija ma' pajjiżi terzi skont l-Aġenda Ewropea dwar il-Migrazzjoni Anness Mistoqsija u Tweġiba: Skeda informattiva: Qafas ta' Sħubija dwar il-Migrazzjoni Skeda informattiva: Il-Mali Is-Senegal L-Etjopja In-Niġer In-Niġerja EU-Libya relations Skeda informattiva: Fond Fiduċjarju tal-UE għall-Afrika